Gemeenskap beveilig nou | Netwerk24
Gemeenskap beveilig nou
Deur Breyten Cupido 10 Februarie 2020 06:02
Die Avianpark-gemeenskapsveiligheidprojek werp vrugte af nadat die gemeenskap hande gevat het in misdaadvoorkoming.Foto:
Die Avianpark-gemeenskap het, in samewerking met die Umbrella-groep en Breedevallei Onafhanklik (BO), ’n gemeenskapveiligheidsprojek begin.
“Ons het in Desember 2019 begin werk aan die projek se raamwerk en talle vergaderings met die gemeenskap gehou om uit te vind hoe hulle dink die projek ’n versekerde sukses sal wees,” vertel BO-raadslid, Kristen Benjamin.
Die veiligheidsprogram het begin in een blok van drie strate. Die gemeenskap maak gebruik van groeppatrollering en stap laatnag in die gemeenskap rond om misdaad te bekamp.
“Ons is glad nie ’n buurtwag nie. Ons stap net in die gemeenskap en identifiseer moontlike misdaad wat kan plaasvind. Dit is baie belangrik vir ons om voorkomend op te tree en dit is presies wat die program probeer doen,” sê Benjamin.
Die projek dien as ’n model om te kyk of die implementering van die program wel ’n impak sal hê op misdaadvoorkoming in die area.
“Tot dusver het die program reeds vrugte afgewerp met mense wat nog net positiewe terugvoering gegee het en die gemeenskap het rêrig meer geheg geraak aan mekaar.”
Die program wil graag binnekort begin om toerusting soos veiligheidsbaadjies, flitse en ander toerusting aan te koop met geld wat in die gemeenskap ingesamel is.
“Die program laat my voel dat ek nie meer alleen is nie en daar mense is wat ek kan kontak as ek vreesbevange voel. Die program bewys dat daar krag is in ’n gemeenskap wat saamstaan,” sê ’n anonieme inwoner van Avianpark.